  Анжелика Тихонова корреспондент 2021-тӥ арын Удмуртиын «Экология» йӧскалык ӵектос улсын жуг-жаг куян 23 интыосты быдтозы. Элькунын ёрос но кар администрациослэсь жуг куяны чакламтэ интыосты утялтон понна субсидия басьтыны куриськонъёсты кутон йылпумъяськиз. Со сярысь элькун тӧролэн но кивалтэтлэн пресс-службазы ивортӥз. 1-20 тулыспал ӵоже 17 муниципал кылдытэтъёсысь оглом 96 миллион 800 сюрс манетлы 43 куриськонъёс вуизы. Соосты ӧриен эскерем бере 10 ёросъёслы 23 жуг-жаг куян интыосты быдтыны оглом 36 миллион 400 сюрс манет висъяны пумкылъян кутӥзы. Озьы, 2021-тӥ арын жуг-жаген тырмытэм интыосты утялтозы: Алнаш ёросын (ньыль инты), Балезино ёросын (кык инты), Вавож ёросын (одӥг инты), Вотка ёросын (куинь инты), Дэбес ёросын (одӥг инты), Дэри ёросын (куинь инты), Эгра ёросын (одӥг инты), Каракулино ёросын (вить инты), Сарапул ёросын (кык инты), Ува ёросын (одӥг инты). Нырысь-валысь чакламъя, со жагдӥськем интыосысь 6 тонна пала жуг-жагез поттозы но озьы оглом 21 гектар музъемез чылкытатозы.  Элькун кивалтэтлэн тӧроез Ярослав Семёнов кык ар ӵоже йӧскалык ӵектос улсын Удмуртиын жаг куян 145 интыосты утялтӥзы ини шуыса пусйиз, соос оглом 65 гектар музъемез басьтӥзы вал. Отысь 26 тонналэсь трос силёез поттӥзы. Асьмеос ваньмы ик тодӥськом чылкыт отын, кытын уг жагдӥсько шуыса лэчыт веранэз. Но, мон сямен, чылкыт отын, кытын огдыре утялтско но уг жагдӥсько. Соин ик туэ ми чылкытатон ужмес, валамон ини, азьланьтом Ярослав Семёнов, Удмуртиысь кивалтэтлэн тӧроезТодэ вайытом, 2020-тӥ арын Удмуртиысь 15 ёросъёс жуг-жаг куяны чакламтэ интыосты утялтыны оглом 37 миллион 100 сюрс манет басьтӥзы.  Тегъёс: Ижкар Удмуртия жуг-жаг инкуазь ЯрославСемёнов  